Opgørelsen kommer fra Arbejdernes Erhvervsråd, som har lavet den for Ingeniørforeningen IDA og viser hvor stor en andel af de unge med en adgangsgivende ungdomsuddannelse, som efter to år endnu ikke er i gang med en videregående uddannelse. I Nordjylland er det cirka 20 procent, som efter to års sabbat endnu ikke er i gang med en uddannelse, men i de enkelte kommuner svinger tallene meget. Thisted har med 27,6 procent regionens højeste andel af langtids-sabbatter mens Brønderslev Kommune har under 15 procent. Frida Frost, der er formand for ingeniørforeningen IDA ærgrer sig over, at de unge ikke i højere grad kommer i gang. -De unge skal naturligvis ikke uddanne sig i blinde på et studie uden jobmuligheder. Her mener jeg, at både studievejledere og forældre bør gøre deres yderste for, at de unge kommer i gang med en uddannelse, og gerne med et studie, hvor der er en dokumenteret efterspørgsel. Ud over, at det er vigtigt at holde sig i gang, betyder fremdriftsreformen at SU-mulighederne begrænses, hvis pausen mellem ungdomsuddannelsen og det videre studieliv bliver på over to år, siger hun.

Referat:
Studenterhuen er adgangsbevis til de videregående uddannelser, men for mange unge, samler den i stedet støv på hylden.